KOMISIJOS REGLAMENTAS (EB) Nr. 2190/2004
2004 m. gruodžio 20 d.
iš dalies keičiantis Reglamentą (EB) Nr. 1433/2003, nustatantį išsamias Tarybos reglamento (EB) Nr. 2200/96 taikymo taisykles dėl veiklos fondų, veiksmų programų ir finansinės pagalbos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 48 straipsnį,
kadangi:
(1)
Komisijos reglamento (EB) Nr. 1433/2003 (2) 11 straipsnyje numatyta, kad pripažintos gamintojų organizacijos pateikia veiksmų programas tvirtinti kompetentingai valstybės narės institucijai.
(2)
Taip pat reikėtų gamintojų organizacijoms, kurios siekia būti pripažintos pagal Reglamento (EB) Nr. 2200/96 11 straipsnio 2 dalies nuostatas, aiškiai suteikti leidimą pateikti savo veiksmų programas tuo pačiu metu. Tos programos turi būti patvirtintos tik tuo atveju, jei atitinkama gamintojų organizacija kompetentingos nacionalinės institucijos pripažinimą gavo ne vėliau kaip iki Reglamento (EB) Nr. 1433/2003 13 straipsnio 2 dalyje numatytos datos.
(3)
Reglamento (EB) Nr. 1433/2003 13 ir 14 straipsniuose numatyta, kad kompetentinga nacionalinė institucija priima sprendimus dėl programų ir fondų arba dėl jų pakeitimų, po to kai juos pagal minėto reglamento 11 ir 14 straipsnius pateikia gamintojų organizacijos ne vėliau kaip iki gruodžio 15 d. Atsižvelgiant į patirtį, sukauptą per pastaruosius metus, pastebėta, kad dėl didelio administracinio darbo krūvio kai kurios valstybės narės nepajėgia išnagrinėti visų programų ir priimti sprendimų iki minėto termino.
(4)
Siekiant išvengti nuolatinio nukrypti leidžiančių nuostatų taikymo, nepakenkti gamintojams ir suteikti galimybę kompetentingoms nacionalinėms institucijoms toliau nagrinėti šiuos prašymus, reikėtų leisti valstybėms narėms, pateikusioms tinkamai pagrįstas priežastis, perkelti galutinį terminą iš gruodžio 15 d. į po prašymo pateikimo einančių metų sausio 20 d. Valstybės narės gali priimti nuostatas, leidžiančias naudoti lėšas nuo po prašymo pateikimo einančių metų sausio 1 d.
(5)
Todėl Reglamentas (EB) Nr. 1433/2003 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Šviežių vaisių ir daržovių valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1433/2003 iš dalies keičiamas taip:
1)
11 straipsnyje pridedama tokia pastraipa:
„Gamintojų organizacijos, kurios pateikia prašymą dėl jų pripažinimo gamintojų organizacijomis pagal Reglamento (EB) Nr. 2200/96 11 straipsnio 2 dalies nuostatas, gali tuo pačiu metu pateikti tvirtinimui savo veiklos programas, minimas 1 dalyje. Šių programų patvirtinimas priklauso nuo to, ar iki 13 straipsnio 2 dalyje minimo galutinio termino bus gautas pripažinimas.“
2)
13 straipsnio 2 dalis papildoma tokia pastraipa:
„Tačiau dėl tinkamai pagrįstų priežasčių valstybės narės sprendimus dėl veiklos programų ir fondų gali priimti ne vėliau kaip iki po prašymo pateikimo einančių metų sausio 20 d. Patvirtinimo sprendime galima numatyti, kad lėšas leidžiama naudoti nuo po prašymo pateikimo einančių metų sausio 1 d.“
3)
14 straipsnio 3 dalis papildoma tokia pastraipa:
„Tačiau dėl tinkamai pagrįstų priežasčių valstybės narės sprendimus dėl veiklos programų dalinių pakeitimų gali priimti ne vėliau kaip iki po prašymo pateikimo einančių metų sausio 20 d. Patvirtinimo sprendime galima numatyti, kad lėšas leidžiama naudoti nuo po prašymo pateikimo einančių metų sausio 1 d.“
4)
16 straipsnio 2 dalis papildoma tokia pastraipa:
„Tais atvejais, kai yra taikoma 13 straipsnio 2 dalis arba 14 straipsnio 3 dalis ir nukrypstant nuo pirmos ir antros pastraipos, pagal šias nuostatas patvirtinta veiklos programa pradedama įgyvendinti ne vėliau kaip po patvirtinimo einančių metų sausio 31 d.“
5)
17 straipsnio trečia pastraipa pakeičiama tokiomis pastraipomis:
„Tais atvejais, kai yra taikoma 13 straipsnio 2 dalis arba 14 straipsnio 3 dalis ir nukrypstant nuo antros pastraipos, valstybės narės praneša apie patvirtintą pagalbos sumą ne vėliau kaip iki sausio 20 d.
Ne vėliau kaip iki sausio 31 d. valstybės narės praneša Komisijai visoms veiksmų programoms patvirtintą bendrą pagalbos sumą.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 20 d.